Flou optrede teen Zuma dui op groot interne verdeeldheidANC Foto: ANA. Die ANC se huiwering om kragdadig op te tree om van pres. Jacob Zuma ontslae te raak, dui op groot interne verdeeldheid in die regerende party en vrese van die ANC-leierskap dat die party kan skeur indien daar sterker teen die president opgetree word. Só sê Pieter Groenewald, leier van die VF Plus. Hy meen dit is onaanvaarbaar dat die ANC toelaat dat Zuma die land langer gyselaar hou en die geploeter om van hom ontslae te raak, dui duidelik daarop dat die ANC nie in staat is om te regeer nie aangesien hy nie in staat is om sy interne probleme op te los nie. Volgens Groenewald is die president wel herroep, maar niemand weet wanneer hy gaan nie. “Die moontlikheid dat pres. Zuma sy sin kan kry om tot ses maande lank as staatshoof aan te bly, is onaanvaarbaar, aangesien hy desperaat is en tot enige optrede in staat is wat die land groot skade kan aandoen. Daar is ook geen waarborg dat hy sy woord gestand sal doen en wel sy kantoor na ses maande sal ontruim nie. “Dit is duidelik dat die president weier om toe te gee aan die ANC se versoek om te bedank. Die parlement sal daarom nou ingespan moet word om teen hom op te tree, moontlik deur ŉ mosie van wantroue. “Dit is egter belangrik dat die ANC self hierdie mosie bring, aangesien die regerende party nie die mosie van ŉ opposisieparty, in hierdie geval die EFF, sal steun nie. Indien die EFF erns daarmee het om van die president ontslae te raak, sal hy sy mosie onttrek. “Dit is jammer dat ŉ staatshoof, wat geen geloofwaardigheid meer het nie en wat soveel skade aan menseverhoudinge en die land se ekonomie aangerig het, steeds toegelaat word om aan sy magsposisie vas te klou,” voeg Groenewald by. Intussen het die burgerregte organisasie AfriForum die ANC se nasionale uitvoerende komitee (NUK) se aankondiging om president Jacob Zuma as staatspresident te herroep, verwelkom, en voeg by dat die organisasie sy pogings gaan verskerp om toe te sien dat Zuma vervolg word. ’n Veldtog sal eersdaags in dié verband van stapel gestuur word. Kallie Kriel, uitvoerende hoof van AfriForum, sê dat dié organisasie alle redelike stappe sal doen om toe te sien dat Zuma deur die Nasionale Vervolgingsgesag (NVG) vervolg word. “Indien die NVG versuim om Zuma te vervolg, sal AfriForum se privaat vervolgingseenheid onder leiding van adv. Gerrie Nel die proses vir privaat vervolging in werking stel.”